บสก.ยิ้มแฉ่งทรัพย์สินขายดีเทน้ำเทท่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ – บสก. คุยไตรมาสแรกโกยเงิน 3,500 ล้าน พิษทางการเมืองมาตรการกระตุ้นอสังหาฯ ไม่ระคายเคือง ไล่ซื้อหนี้จากธนาคารนับหมื่นล้าน
นายบรรยง วิเศษมงคลชัย กรรมการผู้จัดการ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ไตรมาสแรกน่าจะมียอดขายสินทรัพย์รอการขาย (เอ็นพีเอ) ประมาณ 3,500 ล้านบาท เกินกว่าเป้าหมายที่กำหนดไว้ว่าจะขายได้เดือนละ 1,000 ล้านบาท และทั้งปีน่าจะขายได้ 1.2 หมื่นล้านบาท 
นายบรรยง กล่าวว่า ในช่วง 2 เดือนแรกของปีสามารถทำรายได้จากผลเรียกเก็บ 2,535 ล้านบาท หรือคิดเป็น 126.76% ของเป้าหมาย 
นายบรรยง กล่าวว่า เหตุผลที่ทำให้สามารถขายเอ็นพีเอได้เกินเป้าหมาย เนื่องจากราคาสินทรัพย์ยังไม่มีการปรับราคาขึ้น เมื่อเทียบกับราคาสินค้าอื่นๆ ค่าครองชีพ และราคาน้ำมันที่ปรับตัวสูงขึ้น ทำให้ลูกค้าเห็นว่าราคาถูกจึงเข้ามาซื้อ และแม้ว่ารัฐบาลจะยกเลิกมาตรการกระตุ้นอสังหาริมทรัพย์ก็ไม่ส่งผลกระทบกับยอดขาย เพราะการซื้อสินทรัพย์จาก บสก. จะให้สิทธิพิเศษยกเว้นค่าธรรมเนียมการโอนและภาษีให้ลูกค้า 
ขณะเดียวกัน บสก. ก็กำลังอยู่ระหว่างการซื้อสินเชื่อที่ไม่ก่อให้เกิดรายได้ (เอ็นพีแอล) จากธนาคารทหารไทยอีก 1 หมื่นล้านบาท ซึ่งคาดว่าจะได้ข้อสรุปภายในเดือนนี้ และกำลังเจรจาซื้อจากธนาคารกสิกรไทยอีก 1,000 ล้านบาทเศษ 
นายบรรยง กล่าวถึงภาวะเศรษฐกิจในปี 2553 ว่า ภาวะเศรษฐกิจโดยรวมน่าจะขยายตัวดีกว่าปีที่ผ่านมา แม้ว่ารัฐบาลจะไม่ต่ออายุมาตรการภาษีอสังหาริมทรัพย์ แต่ผู้บริโภคมีความเชื่อมั่น และอัตราดอกเบี้ยยังอยู่ในระดับต่ำ นอกจากนี้ การที่ผู้ประกอบการมีการออกแคมเปญต่างๆ เพื่อกระตุ้นยอดขายจึงน่าจะช่วยทำให้ตลาดมีความคึกคักได้มากกว่าปีที่ผ่านมา แต่ก็ยังคงต้องเฝ้าติดตามความไม่แน่นอนของเศรษฐกิจและสถานการณ์การเมือง เนื่องจากมีผลกระทบต่อความเชื่อมั่นของนักลงทุนและผู้บริโภค
วันที่ 15 มี.ค. นี้ บสก. ได้เปิดสำนักงานสาขาที่ชั้น 4 ห้างสรรพ สินค้าเซ็นทรัลพลาซา สาขาแจ้งวัฒนะ และมีเป้าหมายที่จะเปิดสาขาในห้างสรรพสินค้า 4 มุมเมือง จากปัจจุบันที่มี 24 สาขา